.তথ্যবিবরণী নম্বর : ১৪২৯

**সরকারের পাশাপাশি আওয়ামী লীগের ত্রাণ তৎপরতায় দিশেহারা বিএনপি**

 **---তথ্যমন্ত্রী**

ঢাকা, ৮ বৈশাখ (২১ এপ্রিল):

 তথ্যমন্ত্রী ড. হাছান মাহ্‌মুদ বলেছেন, সরকারের পাশাপাশি আওয়ামী লীগের দেশব্যাপী ত্রাণ তৎপরতায় বিএনপি দিশেহারার মতো কথা বলছে।

 আজ রাজধানীর ধানমন্ডিতে আওয়ামী লীগ সভাপতির রাজনৈতিক কার্যালয়ে বিএফইউজে ও ডিইউজে নেতৃবৃন্দের সাথে মতবিনিময় শেষে দেয়া বক্তব্যে চলমান ত্রাণ তৎপরতা নিয়ে বিএনপি'র বিরূপ মন্তব্যের জবাবে তিনি একথা বলেন।

 বৈশ্বিক দুর্যোগ করোনাভাইরাস মোকাবিলায় দেশের এক-তৃতীয়াংশের বেশি মানুষকে সরকার নানাভাবে সহায়তার আওতায় এনেছে জানিয়ে মন্ত্রী ড. হাছান মাহ্‌মুদ বলেন, ক'দিন আগে আমরা বিএনপিকে তিতুমীর কলেজে ছাত্রদলের মধ্যে ত্রাণ বিতরণ করতে দেখেছি। আর মীর্জা ফখরুল সাহেব বলছেন, তারা সারাদেশে ত্রাণ বিতরণ করছেন, কিন্তু জনগণ তা দেখতে পারছেন না। সামাজিক যোগাযোগ মাধ্যমে প্রশ্ন আসছে, তারা কাকে ত্রাণ বিতরণ করছেন!

 তথ্যমন্ত্রী বলেন, সরকার ৫০ লাখ পরিবারকে বছরে ৭ মাস মাসে ৩০ কেজি করে চাল ১০ টাকা কেজি দরে খাদ্য সহায়তা দিচ্ছে এবং আরো ৫০ লাখ পরিবারের জন্য রেশন কার্ডের ব্যবস্থা করছে, যার আওতায় আসবে ১ কোটি পরিবারের প্রায় ৫ কোটি মানুষ। এছাড়াও আরো ১ কোটির বেশি মানুষকে সামাজিক নিরাপত্তা বেষ্টনীর আওতায় সহায়তা দিচ্ছে সরকার।

 আওয়ামী লীগ শুধু এখন নয়, ক্ষমতায় বা বিরোধী দল, যেখানেই ছিলো, সবসময় দুর্যোগে জনগণের পাশে দাঁড়িয়েছে, আর বিএনপি এখনো শুধু ঢাকা শহরে কয়েকটা লোক দেখানো ফটোসেশনে ব্যস্ত, মন্তব্য করেন ড. হাছান।

 আওয়ামী লীগের যুগ্ম সাধারণ সম্পাদক বলেন, দেশে সিটি কর্পোরেশন- জেলা- উপজেলা- ইউনিয়ন পরিষদ পর্যায় পর্যন্ত সবমিলে ৭২ হাজারের মতো স্থানীয় সরকার প্রতিনিধি রয়েছে। এর মধ্যে অনিয়মের ঘটনা আনুপাতিক হারে দুই হাজারে একটির মতো, যদিও এ ধরণের একটি ঘটনাও কাম্য নয়। তিনি বলেনে, প্রধানমন্ত্রী শেখ হাসিনার নির্দেশে এ ধরণের অনিয়মের সাথে জড়িতদের আগে মোবাইল কোর্টে বিচার হচ্ছে, পরে নিয়মিত মামলার হাত থেকেও এদের রেহাই দেয়া হচ্ছে না।

#

আকরাম/রিফাত/মাহফুজ/আব্বাস/২০২০/২১০৫ ঘণ্টা

তথ্যবিবরণী নম্বর : ১৪২৮

**তথ্যমন্ত্রীকে বিএফইউজে-ডিইউজে'র সাংবাদিক তালিকা হস্তান্তর**

ঢাকা, ৮ বৈশাখ (২১ এপ্রিল):

 করোনাভাইরাস মোকাবিলাকালে সহায়তা চেয়ে তথ্যমন্ত্রী ড. হাছান মাহ্‌মুদের কাছে সাংবাদিকদের তালিকা হস্তান্তর করেছেন বিএফইউজে ও ডিইউজে নেতৃবৃন্দ।

 মঙ্গলবার সন্ধ্যায় রাজধানীর ধানমন্ডিতে আওয়ামী লীগ সভাপতির রাজনৈতিক কার্যালয়ে বাংলাদেশ ফেডারেল সাংবাদিক ইউনিয়ন-বিএফইউজে'র সভাপতি মোল্লা জালাল, মহাসচিব শাবান মাহমুদ ও ঢাকা সাংবাদিক ইউনিয়ন-ডিইউজে'র সভাপতি কুদ্দুস আফ্রাদ ও সাধারণ সম্পাদক সাজ্জাদ আলম তপু এ তালিকা হস্তান্তর করেন।

 তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ এসময় বলেন, আজকে বিএফইউজে ও ডিইউজে'র পক্ষ থেকে সারাদেশের সাংবাদিকদের একটি তালিকা দেয়া হয়েছে। তাদেরকে কিভাবে রেশনিংয়ের আওতায় আনা যায়, সেটি আমরা আলোচনা করেছি। একইসাথে কিভাবে আর্থিক সহায়তা দেয়া যায়, সেটিও আলোচনা হয়েছে।

 মন্ত্রী বলেন, যেহেতু সাংবাদিকরা ঝুঁকির মধ্যে থেকে কাজ করছেন, সংবাদ পরিবেশন করছেন এবং করোনা মোকাবিলাতেও কাজ করছেন, আমরা আশা করছি, শিগগিরই তাদের জন্য ইতিবাচক কিছু করতে আমরা সক্ষম হবো। জাতীয় প্রেসক্লাবে ইতোমধ্যেই একটি ন্যায্যমূল্যের দোকান চালু করা হয়েছে, জানান ড. হাছান।

 বাংলাদেশ সংবাদপত্র কর্মচারি ফেডারেশন সভাপতি মোঃ মতিউর রহমান তালুকদার ও বাংলাদেশ ফেডারেল ইউনিয়ন অভ নিউজপেপার প্রেস ওয়ার্কার্স সভাপতি মোঃ আলমগীর হোসেন খানও এসময় মন্ত্রীর কাছে নিজ নিজ সংগঠন সদস্যদের তালিকা হস্তান্তর করেন।

 আওয়ামী লীগের দফতর সম্পাদক বিপ্লব বড়ুয়া, স্বাস্থ্য বিষয়ক সম্পাদক ডা. রোকেয়া সুলতানা, উপ-দফতর সম্পাদক সায়েম খান এসময় উপস্থিত ছিলেন।

#

আকরাম/রিফাত/মাহফুজ/আব্বাস/২০২০/২১০৫ ঘণ্টা

তথ্যবিবরণী নম্বর : ১৪২৭

**রোজা উপলক্ষে বিএসএফআইসি'র চিনি বিক্রি শুরু**

ঢাকা, ৮ বৈশাখ (২১ এপ্রিল):

 আসন্ন পবিত্র রমজান মাসে ভোক্তাদের গুণগত মানসম্পন্ন দেশীয় চিনি পৌঁছে দিতে কর্মসূচি গ্রহণ করেছে বাংলাদেশ চিনি ও খাদ্য শিল্প কর্পোরেশন (বিএসএফআইসি)।

 সরকার নির্ধারিত দরে চিনি বিক্রির লক্ষ্যে বিএসএফআইসি'র ১৫টি চিনিকল থেকে প্রতি মে.টন ৬০ হাজার টাকা দরে বস্তাজাত চিনি বিক্রির ব্যবস্থা গ্রহণ করেছে। পাশাপাশি, সংস্থার তালিকাভুক্ত ডিলারদের একই দরে চিনি বরাদ্দ দেয়া হচ্ছে। ঢাকা মহানগরীর সুপার সপগুলোতে প্যাকেটজাত এক কেজি চিনি ৬৫ টাকা দরে সরবরাহ করা হচ্ছে। চিনিশিল্প ভবনের বেজমেন্টেও নির্ধারিত মূল্যে চিনি বিক্রির ব্যবস্থা রাখা হয়েছে। ভোক্তারা যাতে নির্ধারিত মূল্যে চিনি কিনতে পারেন, সেজন্য বিএসএফআইসি বাজারে চিনির দর মনিটরিং করছে।

 এছাড়াও করোনার কারণে দেশব্যাপী হ্যান্ড স্যানিটাইজারের চাহিদা ব্যাপক বৃদ্ধির প্রেক্ষিতে বিএসএফআইসি' প্রতিষ্ঠান কেরু এন্ড কোম্পানি (বাংলাদেশ) লিমিটেড ২৩ মার্চ থেকে কেরুজ হ্যান্ড স্যানিটাইজার বাজারজাত করছে, যা ঢাকাসহ দেশের অন্যান্য জেলায় পাওয়া যাচ্ছে। পাশাপাশি, জৈব সার 'সোনার দানা' ও কেরুজ ভিনেগার ব্যাপক হারে উৎপাদন ও বাজারজাত করা হচ্ছে। চিনিশিল্প ভবনের বেজমেন্টে চিনির পাশাপাশি এ সকল পণ্যও ক্রেতারা কিনতে পারবেন।

#

মাসুম/রিফাত/মাহফুজ/আব্বাস/২০২০/২০৩৩ ঘণ্টা

তথ্যবিবরণী নম্বর : ১৪২৬

**হাওরের ধান সময়মতো ঘরে তুলতে উদ্যোগঃ বিভিন্ন জেলা থেকে আনা হচ্ছে শ্রমিক**

 **---কৃষিমন্ত্রী**

নেত্রকোনা, ৮ বৈশাখ (২১ এপ্রিল):

কৃষিমন্ত্রী ড. মোঃ আব্দুর রাজ্জাক বলেছেন, মহামারী করোনার কারণে বিশ্বব্যাপী খাদ্য উৎপাদন ব্যাহত ও সরবরাহ ব্যবস্থা ভেঙ্গে পড়ার প্রভাব বাংলাদেশেও পড়তে পারে। এসব বিবেচনায় প্রধানমন্ত্রী শেখ হাসিনা মন্দার হাত থেকে অর্থনীতিকে রক্ষা করতে খাদ্য উৎপাদন বৃদ্ধি ও মজুদ বাড়ানোর আহ্বান জানিয়ে প্রতি ইঞ্চি জমিতে ফসল ফলানোর নির্দেশনা দিয়েছেন। তিনি নেত্রকোনার মদন উপজেলার গোবিন্দশ্রী ইউনিয়ন এবং খালিয়াজুরী উপজেলার মেন্দিপুর ইউনিয়নের হাওরে বোরো ধান কাটা পরিদর্শনের সময় এসব কথা বলেন।

মন্ত্রী বলেন, প্রধানমন্ত্রীর নির্দেশনার আলোকে বিভিন্ন জেলা থেকে শ্রমিক আনার পাশাপাশি হাওর এলাকায় ধান কাটার জন্য ২৯৪ টি কম্বাইন্ড হার্ভেস্টার ও ৪০৬ টি রিপার দিয়ে পুরোদমে ধান কাটা শুরু হয়েছে। এছাড়াও, জেলার কর্মহীন বিভিন্ন পেশার মানুষকে খাদ্য সহায়তা প্রদানের মাধ্যমে ধান কাটায় উৎসাহিত করা হচ্ছে। অদ্যবধি হাওর এলাকায় ২৬১,০০০ শ্র্রমিক ধান কাটার কাজে নিয়োজিত আছেন। আশা করা যায়, বন্যা বা অন্য কোনো প্রাকৃতিক দুর্যোগ না হলে হাওরের কৃষকেরা সময়মতো ধান ঘরে তুলতে পারবেন।

কৃষিমন্ত্রী আরো বলেন, আমাদের অনুরোধে শ্রমিকগণ জীবনের ঝুঁকি নিয়ে ধান কাটতে এসেছেন। সরকার সবসময় তাদের পাশে রয়েছে। কেউ অসুস্থ বা করোনাক্রান্ত হলে সরকারের পক্ষ থেকে চিকিৎসাসহ সার্বিক সহযোগিতা প্রদান করা হবে।

সমাজকল্যাণ প্রতিমন্ত্রী মোঃ আশরাফ আলী খান খসরু, স্থানীয় সংসদ সদস্য অসীম কুমার উকিল ও মানু মজুমদার, কৃষি মন্ত্রণালয়ের সচিব মোঃ নাসিরুজ্জামান, কৃষি সম্প্রসারণ অধিদপ্তরের মহাপরিচালক ড. মোঃ আব্দুল মুঈদ, বাংলাদেশ ধান গবেষণা ইনষ্টিটিউটের মহাপরিচালক ড. মোঃ শাহজাহান কবীর, কৃষি সম্প্রসারণ অধিদপ্তর ময়মনসিংহ অঞ্চলের অতিরিক্ত পরিচালক নিখিল চন্দ্র সেন, নেত্রকোনার জেলা প্রশাসক, পুলিশ সুপার এবং কৃষি সম্প্রসারণ অধিদপ্তরের উপপরিচালক এসময় উপস্থিত ছিলেন।

#

কামরুল/রিফাত/মাহফুজ/আব্বাস/২০২০/২০০৩ ঘণ্টা

তথ্যবিবরণী নম্বর : ১৪২৫

**নিরবচ্ছিন্ন ডাক সেবা নিশ্চিতে ঢাকায় কেন্দ্রীয় নিয়ন্ত্রণ কক্ষ**

ঢাকা, ৮ বৈশাখ (২১ এপ্রিল):

 ডাক ও টেলিযোগাযোগ মন্ত্রী মোস্তাফা জব্বারের নির্দেশে কোভিড -১৯ সংক্রমণ বিস্তার রোধে সরকার ঘোষিত ছুটির সময়ে সঞ্চয়পত্র, ডাকঘর সঞ্চয় ব্যাংক, ডাক জীবন বীমা, ডিজিটাল কমার্স এবং করোনা চিকিৎসা উপকরণ পিপিই ও কিট দেশব্যাপী সিভিল সার্জন কার্যালয়সমূহে দ্রুত পৌঁছানোসহ নিরবচ্ছিন্ন ডাক সেবা নিশ্চিত করতে ঢাকায় কেন্দ্রীয় নিয়ন্ত্রণ কক্ষ খোলা হয়েছে। নিয়ন্ত্রণ কক্ষের নম্বর সমূহ : ০১৫৫০০৬৩৭০০-২২ এবং ওয়েবসাইট www.bdpost.gov.gd.

 ছুটিকালীন এ সময়ে ডাক সেবা অব্যাহত রাখতে সকাল ১০টা থেকে বেলা ১ টা পর্যন্ত সীমিত পরিসরে বিশেষ ব্যবস্থায় এ সেবা প্রদান করা হচ্ছে। উল্লেখ্য, গত ২৮ মার্চ থেকে জিপিও, জেলা প্রধান ডাকঘর, উপজেলা ডাকঘর, সাব পোস্ট অফিস, টাউন সাব পোস্ট অফিস এবং সীমিত সংখ্যক গ্রামীণ ডাকঘর ও ডিজিটাল ডাকঘরের কার্যক্রম চালু রয়েছে।

 ডিজিটাল প্ল্যাটফর্ম ব্যবহার করে ঘরে বসে নিরবচ্ছিন্নভাবে ডিজিটাল সেবা নির্বিঘ্ন করতে ডাক ও টেলিযোগাযোগ বিভাগের উদ্যোগে ইন্টারনেট ও টেলিফোন সেবাকে জরুরি সেবার অন্তর্ভুক্ত করা হয়েছে এবং পরিবর্তিত পরিস্থিতিতে ব্রডব্যান্ড ও মোবাইল ইন্টারনেটের বর্ধিত চাহিদা মেটাতে নিরলসভাবে কাজ করতে সংশ্লিষ্টদের নির্দেশনা দেয়া হয়েছে।

#

শেফায়েত/রিফাত/মাহফুজ/আব্বাস/২০২০/২০০৪ ঘণ্টা

তথ্যবিবরণী নম্বর : ১৪২৪

**বাংলাদেশী নাগরিকদের দিল্লি থেকে ফিরতে ২৪ এপ্রিল বিশেষ ফ্লাইট**

ঢাকা, ৮ বৈশাখ (২১ এপ্রিল):

 সরকারি সিদ্ধান্ত অনুযায়ী বাংলাদেশী নাগরিকদের দিল্লি থেকে দেশে ফিরতে বিমান বাংলাদেশ এয়ারলাইন্স লিমিটেড ২৪ এপ্রিল ২০২০ তারিখ বিশেষ ফ্লাইট পরিচালনা করবে। এ ফ্লাইটের টিকেট ‘বিমানের মোবাইল অ্যাপ’ এবং ‘ওয়েব সাইট’ থেকে কেনা যাবে। ইকনমি ক্লাসে ১৫০ জন এবং বিজনেস ক্লাসে ১২ জন ভ্রমণ করতে পারবেন। ২১ এপ্রিল অপরাহ্ন থেকে ২৩ এপ্রিল ২০২০ দুপুর ২টার মধ্যে এ টিকিট কেনা যাবে।

#

তানভীর/রিফাত/মাহফুজ/আব্বাস/২০২০/১৮২৪ ঘণ্টা

তথ্যবিবরণী নম্বর : ১৪২৩

**মৎস্য ও প্রাণিসম্পদ খাতে পুনঃঅর্থায়নঃ প্রচারের নির্দেশনা**

ঢাকা, ৮ বৈশাখ (২১ এপ্রিল):

 করোনা সংকটে মৎস্য ও প্রাণিসম্পদ খাতের প্রান্তিকসহ সকল খামারি, উৎপাদক, সরবরাহকারী এবং উদ্যোক্তাগণের ঋণ গ্রহণের সুবিধার্থে বাংলাদেশ ব্যাংকের ৫ হাজার কোটি টাকার পুনঃঅর্থায়ন স্কিমের ব্যাপক প্রচারের নির্দেশনা প্রদান করেছে মৎস্য ও প্রাণিসম্পদ মন্ত্রণালয়।

 এতে বলা হয়েছে, দেশব্যাপী চলমান করোনা মহামারী মৎস্য ও প্রাণিসম্পদ খাতে বিরূপ প্রভাব ফেলছে। মাংস, দুধ, ডিমসহ অন্যান্য সামগ্রী উৎপাদন, সরবরাহ এবং বিপণনে সরকার গৃহীত নানামূখী পদক্ষেপের পরও স্বাভাবিক অবস্থায় ফিরিয়ে আনা যাচ্ছে না এ খাতসমূহ। ফলে খামারী ও উদ্যোক্তাগণ আর্থিকভাবে ক্ষতিগ্রস্থ হচ্ছেন। খামারী, উৎপাদক ও উদ্যোক্তাদের আর্থিক সহায়তা প্রদানের লক্ষ্যে সরকারের পক্ষ থেকে ব্যাংকের মাধ্যমে সহজ শর্তে ঋণ সহায়তা প্যাকেজ ঘোষণা করা হয়েছে।

#

ইফতেখার/রিফাত/মাহফুজ/আব্বাস/২০২০/১৮২২ ঘণ্টা

তথ্যবিবরণী নম্বর : ১৪২২

**ত্রান নিয়ে অনিয়মে জড়িত জনপ্রতিনিধিদের ছাড় দেওয়া হবে না**

 **---স্থানীয় সরকার মন্ত্রী**

ঢাকা, ৮ বৈশাখ (২১ এপ্রিল):

 করোনা ভাইরাস সংক্রমণের এ বৈশ্বিক মহামারিতে যে সকল জনপ্রতিধি প্রান্তিক জনগোষ্ঠীর জন্য দেওয়া ত্রাণসামগ্রী নিয়ে অনিয়ম বা আত্বসাৎ করবে, তাদের কোনোভাবেই ছাড় দেওয়া হবে না বলে জানিয়েছেন স্থানীয় সরকার মন্ত্রী মোঃ তাজুল ইসলাম।

 মন্ত্রী আজ সকালে রাজধানীর উত্তরায় রাজউক, ওয়াসা ও পানি উন্নয়ন বোর্ডের অধীনস্থ কয়েকটি খাল পরিদর্শনকালে এ হুঁশিয়ারি দেন।

 মন্ত্রী আরো বলেন, সারা বিশ্বের মতো বাংলাদেশেও মহামারি থেকে রক্ষা পেতে ঘরে থাকার জন্য বলা হয়েছে। এ অবস্থায় দেশের প্রান্তিক জনগোষ্ঠীর জন্য সরকার প্রদত্ত খাদ্য সহায়তা স্থানীয় জনপ্রতিনিধিদের মাধ্যমে বন্টন করা হচ্ছে। এসব ত্রাণসামগ্রী বিতরণকালে যে কোনো অনিয়মের খোঁজ পাওয়ার সাথে সাথে তড়িৎ ব্যবস্থা গ্রহন করা হচ্ছে। ত্রান নয়ছয় করা হলে কোনো ধরণের অনুকম্পা দোষীদের দেখানো হবে না। মন্ত্রী বলেন, ত্রাণ সংক্রান্ত অনিয়ম বা ত্রান আত্বসাতের সাথে জড়িত বেশ কিছু জনপ্রতিনিধিকে ইতোমধ্যেই বহিষ্কার করার পাশাপাশি নিয়ম অনুযায়ী ফৌজদারি আইনে মামলার মুখোমুখিও করা হয়েছে।

 বৃহত্তর উত্তরা এলাকার বেশ কিছু খাল পরিদর্শনকালে মন্ত্রী বলেন, রাজধানীর চারপাশে দিয়ে বয়ে যাওয়া খালগুলো এবারের বর্ষার আগেই পরিষ্কার রাখার কাজ এগিয়ে নেওয়া হচ্ছে। করোনা বিস্তারের এ পরিস্থিতিতে পানি নিষ্কাষণ ও ডেঙ্গু মশার প্রাদুর্ভাব যাতে নগরবাসীর জন্য বাড়তি সমস্যার কারণ না হয়, সে কারণে খালগুলো পরিষ্কার করার ওপর জোর দেওয়া হচ্ছে।

 এ সময় মন্ত্রীর সাথে ছিলেন ঢাকা উত্তর সিটি কর্পোরেশনের মেয়র আতিকুল ইসলাম, স্থানীয় সরকার মন্ত্রণালয়ের সচিব মোঃ হেলাল উদ্দিন, ঢাকা ওয়াসার এমডি, রাজউকের চেয়ারম্যান ও পানি উন্নয়ন বোর্ডের ঊর্ধ্বতন কর্মকর্তারা।

#

হাসান/রিফাত/মাহফুজ/আব্বাস/২০২০/১৭৪৯ ঘণ্টা

তথ্যবিবরণী নম্বর : ১৪২১

**তথ্যমন্ত্রীর নির্দেশে রাঙ্গুনিয়ায় ধান কেটে দেবে কৃষকলীগ**

ঢাকা, ৮ বৈশাখ (২১ এপ্রিল):

 তথ্যমন্ত্রী ড. হাছান মাহ্‌মুদের নির্দেশে রাঙ্গুনিয়ায় কৃষকের ধান কেটে দিতে রাঙ্গুনিয়া উপজেলা ও পৌরসভা কৃষকলীগের নেতৃত্বে যুবলীগ ও ছাত্রলীগ নেতৃবৃন্দের সমন্বয়ে একটি কমিটি গঠন করা হয়েছে। তারা রাঙ্গুনিয়া উপজেলার প্রত্যেক ইউনিয়ন, গ্রাম ও রাঙ্গুনিয়া পৌরসভার অধীন এলাকায় ধান কাটার ব্যবস্থা করে কৃষকদের সাহায্য করবেন।

 করোনায় একদিকে শ্রমিক-সংকট ও নগদ অর্থের অভাব, অন্যদিকে বৈশাখ মাসে যে কোনো সময় প্রবল ঝড়-বৃষ্টি এসে ফসল ক্ষতিগ্রস্ত হওয়ার আশঙ্কা। এ অবস্থায় পাকা ধান ঘরে তোলা নিয়ে চট্টগ্রামের প্রান্তিক উপজেলা রাঙ্গুনিয়ার কৃষকরা যে চরম দুশ্চিন্তায় ছিলেন, তার অবসান হয়েছে সেখানকার (চট্টগ্রাম -৭) সংসদ সদস্য ড. হাছান মাহ্‌মুদের ঘোষণায়।

 এ প্রসঙ্গে পৌরসভা কৃষকলীগের সাধারণ সম্পাদক এনামুক হক বলেন, ‘রাঙ্গুনিয়ার কৃতী সন্তান তথ্যমন্ত্রী ড. হাছান মাহমুদ এমপি মহোদয় যেকোনো মানবিক সঙ্কটে সাধারণ মানুষের সাহায্যে এগিয়ে আসেন। এছাড়া তার অনুসারী নেতৃবৃন্দও তাকে অনুসরণ করে সাধারণ মানুষের পাশে থাকেন। এই দুর্যোগে মন্ত্রী নির্দেশ দিয়েছেন কৃষকের দুঃখ-দুর্দশা লাঘবে কাজ করতে। তাই পৌরসভা কৃষকলীগের উদ্যোগে কৃষকের ধান কেটে ঘরে তুলে দেওয়ার উদ্যোগ গ্রহণ করা হয়েছে।'

 করোনাভাইরাসের কারণে অর্থ সংকটের পাশাপাশি শ্রমিক সংকটে চরম বেকায়দায় পড়েছেন কৃষকরা। তথ্যমন্ত্রীর নির্দেশে কৃষকের এই সংকটে পাশে থেকে কৃষকলীগ মানবিকতার পরিচয় দেবে।

 পৌরসভা কৃষকলীগের সিনিয়র সহসভাপতি শামসুল ইসলাম, সাধারণ সম্পাদক এনামুল হক, উপজেলা ছাত্রলীগের যুগ্ম সম্পাদক রাসেল রাসু, সহসভাপতি মোঃ মাহমুদুল ইসলাম রাসেল, উপজেলা যুবলীগ সদস্য মো. মহসিন প্রমুখের সমন্বয়ে গঠিত এ কমিটি ইতোমধ্যেই কাজে নেমে পড়েছে।

#

আকরাম/রিফাত/মাহফুজ/আব্বাস/২০২০/১৭২৬ ঘণ্টা

তথ্যবিবরণী                                                                                             নম্বর : ১৪২০

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ৮ বৈশাখ (২১ এপ্রিল):

         ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪টি জেলায় এ পর্যন্ত শিশু খাদ্য-সহ অন্যান্য সামগ্রী ক্রয়ের জন্য ৪৭ কোটি ৩৫ লাখ ৭২ হাজার ২৬৪ টাকা জিআর (ক্যাশ) নগদ এবং ৯৪ হাজার ৬ শত ৬৭ মেট্রিক টন জিআর চাল জেলা প্রশাসকের অনুকূলে বরাদ্দ প্রদান করা হয়েছে।

          দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

          রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ৪৩৪ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ হাজার ৩৮২ জন। এখন পর্যন্ত সুস্থ হয়ে বাড়ি ফিরেছেন ৮৭ জন। গত ২৪ ঘণ্টায় ০৯ জন-সহ এ পর্যন্ত এ রোগে ১১০ জন মৃত্যুবরণ করেছেন। গত ২৪ ঘণ্টায় ২ হাজার ৯৭৪টি নমুনা পরীক্ষা করা হয়েছে।

#

তাসমীন/কুতুবুদ-দ্বীন/মাসুম/২০২০/

Handout Number : 1419

**OIC Executive Committee at the level of Foreign Ministers to meet virtually tomorrow,**

**effect of COVID-19 on agenda**

Dhaka, 8 Baishakh (21 April)

 Organisation of Islamic Cooperation (OIC) will hold an extraordinary meeting of the OIC Executive Committee at the level of Foreign Ministers as part of its effort to address the issues of COVID-19 pandemic via video conferencing tomorrow. The meeting comes as a part of a series of measures taken and campaign launched by the OIC since the outbreak of COVID-19 pandemic. The meeting is expected to review the effects of the Corona pandemic on Member States’ public health, security and their financial stability.

 The current OIC Executive Committee comprises of six member states- Bangladesh, Turkey, Saudi Arabia, The Gambia, United Arab Emirates, and Niger. The meeting will be chaired by the Kingdom of Saudi Arabia, Chair of the 14th Islamic Summit Conference with the presence of Foreign Ministers of these six countries and OIC Secretary General. Foreign Minister of Bangladesh Dr. A.K. Abdul Momen will participate in the meeting.

#

Tohidul/Qutubud Deen/Masum/2020/2.58

তথ্যবিবরণী নম্বর : ১৪১৮

**নির্বাচনী এলাকায় পররাষ্ট্র প্রতিমন্ত্রীর মৌসুমী সবজি বিতরণ**

ঢাকা, ৮ বৈশাখ (২১ এপ্রিল) :

 পররাষ্ট্র প্রতিমন্ত্রী মো. শাহরিয়ার আলম তাঁর নির্বাচনী এলাকা রাজশাহীর বাঘা ও চারঘাট উপজেলায় সরকারি ত্রাণের সাথে বিভিন্ন রকম মৌসুমী সবজি বিতরণ করেছেন।

 চলমান করোনা সংকটে বেশিরভাগ নিম্ন আয়ের মানুষের নগদ টাকায় সবজি কেনার সামর্থ কমে গেছে। ফলে স্থানীয় কৃষকরা তাদের উৎপাদিত শাক-সবজি বিক্রি করতে পারছে না। এ অবস্থায় দরিদ্র মানুষদের ভাতের পাশাপাশি সবজির চাহিদা পূরণ এবং স্থানীয় কৃষকদের উৎপাদিত পণ্যের ন্যায্য মূল্য প্রাপ্তি নিশ্চিত করার লক্ষ্যে পররাষ্ট্র প্রতিমন্ত্রী উদ্যোগ গ্রহণ করছেনে। গত সপ্তাহে প্রতিমন্ত্রীর নির্বাচনী এলাকায় ২ হাজার ১০০ হতদরিদ্র পরিবারের মাঝে প্রয়োজনীয় সবজি বিতরণ করা হয়েছে এবং এই র্কাযক্রম অব্যহত আছে ।

 শাহরিয়ার আলম তাঁর নির্বাচনী এলাকায় সরকারি সহায়তার পাশাপাশি ব্যক্তিগত উদ্যোগে নিম্ন ও নিম্ন মধ্যবিত্ত সকল পরিবারের জন্য প্রয়োজনীয় ত্রাণ সহায়তা নিশ্চিত করার কার্যক্রম গ্রহণ করেছেন। ইত:র্পূবে তিনি নির্বাচনী এলাকাসহ রাজশাহীর বিভিন্ন উপজেলায় ৫০ হাজার মাস্ক বিতরণ করেন। এছাড়া রাজশাহী সরকারি হাসপাতালসহ বিভিন্ন স্বাস্হ্য কমপ্লক্সের ডাক্তারদের মাঝে পিপিই সরবরাহ করা হয়।

#

তৌহদিুল ইসলাম/কুতুবুদ-দ্বীন/মাসুম/২০২০/

তথ্যবিবরণী নম্বর : ১৪১৭

**জনসমাগম এড়িয়ে পাঁচশত পরিবারের মাঝে তথ্য প্রতিমন্ত্রীর ত্রাণ বিতরণ**

সরিষাবাড়ী (জামালপুর), ৮ বৈশাখ (২১ এপ্রিল) :

 প্রাণঘাতী করোনা ভাইরাসের প্রকোপে সমগ্র দেশের ন্যায় জামালপুরের সরিষাবাড়ীতেও দিনমজুর, ভ্যান চালক, চা বিক্রেতাসহ নিম্ন আয়ের মানুষ দুর্ভোগের মাঝে পড়েছে। এসব মানুষদের পাশে দাঁড়িয়েছেন স্থানীয় সংসদ সদস্য ও তথ্য প্রতিমন্ত্রী ডা. মোঃ মুরাদ হাসান।

 তিনি সোমবার গভীর রাতে লোক সমাগম এড়িয়ে উপজেলা প্রশাসনের সহযোগিতায় সরিষাবাড়ীর পংনা ইউনিয়নের বিভিন্ন গ্রামে বাড়ি বাড়ি গিয়ে নিম্ন আয়ের পাঁচশত পরিবারের মধ্যে ত্রাণ বিরতণ করেন। ত্রাণসামগ্রীর মধ্যে ছিল চাল, ডাল, তেল, আলু, সাবানসহ নিত্য প্রয়োজনীয় দ্রব্যাদি।

 এ সময় সরিষাবাড়ি উপজেলা নির্বাহী অফিসার শিহাবউদ্দিন আহমদ, প্রকল্প বাস্তবায়ন কর্মকর্তা হুমায়ুন কবির, থানার ভারপ্রাপ্ত কর্মকর্তা মাজেদুর রহমানসহ সংশ্লিষ্ট ব্যক্তিবর্গ উপস্থিত ছিলেন।

#

তুহিন/কুতুবুদ-দ্বীন/মাসুম/২০২০/১০.৩৩ মি: